
CONVENIO DE COLABORACIÓN CULTURAL ENTRE O CONCELLO DE SANTIAGO DE COMPOSTELA E NOENTE PARADISE S. L.
En Santiago de Compostela a XX de XXXXX de 2026
REUNIDOS
Dunha parte, Goretti Sanmartín Rei, en calidade de alcaldesa do Concello de Santiago de Compostela, con domicilio para, a estes efectos no Pazo de Raxoi, praza do Obradoiro, CP 15701, en Santiago de Compostela e 
[bookmark: _Hlk223946576]Doutra, Ramón Piñeiro Almuiña con DNI 36126767T en nome e representación de Noente Paradise S. L. na súa calidade de Administrador único, con NIF B70218920, e con enderezo na rúa Ponte da Asén num 6 A baixo, 15705 Santiago de Compostela.
EXPOÑEN
1. O Concello, para a xestión dos seus intereses e no ámbito das súas competencias, pode promover actividades e prestar os servizos públicos que contribúan a satisfacer as necesidades e aspiracións da comunidade veciñal nos termos previstos na Lei 7/1985, de 2 de abril, reguladora das bases do réxime local. En particular, exercerá, en todo caso, como competencias propias e nos termos da lexislación do Estado e da Comunidade Autónoma de Galicia, as correspondentes á promoción da cultura e aos equipamentos culturais, ao abeiro do artigo 25.2.m da citada lei.
Neste contexto, o Concello de Santiago de Compostela quere impulsar a recuperación da vitalidade da cidade mediante a promoción de iniciativas e accións que xorden do tecido cultural co obxectivo de fomentar a súa autonomía e consolidación. Este convenio intenta favorecer a diversificación de propostas e potenciar a actividade cultural descentralizada nos lugares públicos ou privados.
2. [bookmark: _Hlk223946607]NOENTE PARADISE S L é unha sociedade de responsabilidade limitada que ten como obxecto social (entre outros): A formación musical infantil e de adultos e noutros ámbitos culturais; A organización e realización de actividades de musicoterapia; O deseño promoción contratación e/ou organización, produción, xestión, realización e distribución de espectáculos, concursos, exposicións, encontros de investigadores e eventos culturais especialmente musicais, así como a participación en eventos similares organizados por terceiros; A edición e distribución de contidos artísticos (musicais literarios, dancísticos, etc ) en soportes físicos e dixitais; A produción fonográfica, edición, fabricación e/ou venda de todo tipo de gravacións, composición ou obras de carácter análogo; A edición, comercialización e/ou compra de venda de discos, discos compactos, DVD ou calquera outro formato de reprodución musical, así como libros, periódicos, revistas, folletos, películas, vídeos ou outro formato de representación literaria e imaxe; A xestión editorial de obras musicais e gravacións, a xestión de licencias e a produción de audiovisuais; A representación e venda de artistas, espectáculos e eventos; O deseño, xestión e realización de proxectos de desenvolvemento comarcal, rural, turístico e cultural (a través dela ou en relación coa música, danza, literatura ou outra manifestación artística).
3. As actividades culturais de NOENTE PARADISE S L resultan de especial interese para a cidade de Santiago de Compostela polo seu impacto positivo na promoción e difusión da cultura galega. Con este motivo, o Concello de Santiago de Compostela e NOENTE PARADISE S L teñen o propósito de dar estabilidade á colaboración que se vén producindo entre ambas as dúas entidades.
Con ese obxecto, tendo en conta a especificidade da colaboración e que, consonte o previsto no artigo 26 da Lei 9/2007, do 13 de xuño, de subvencións de Galicia, os convenios son o instrumento habitual para canalizar as subvencións previstas nominativamente, ao abeiro do artigo 47 e seguintes da Lei 40/2015, do 1 de outubro, de réxime xurídico do sector público, as partes comparecentes acordan subscribir o este convenio de colaboración de acordo coas seguintes:
CLÁUSULAS
PRIMEIRA. OBXECTO
Serán obxecto deste convenio as actividades que NOENTE PARADISE S L desenvolve en Santiago de Compostela coa finalidade de promocionar e difundir a cultura galega en Santiago de Compostela nos termos detallados no anexo 1, que, en todo caso, terán carácter cultural, executaranse dentro do termo municipal de Santiago de Compostela, serán abertas, deberán beneficiar colectividades xenéricas de persoas e non estarán destinada exclusivamente a socios ou socias da entidade.
SEGUNDA. OBRIGAS ECONÓMICAS
[bookmark: _Hlk223947037]O Concello de Santiago colabora economicamente no desenvolvemento destas actividades (anexo I) coa cantidade de 20.000 € que serán ingresados na conta que NOENTE PARADISE S L con CIF B70218920, ten ao seu nome en ABANCA (ES06 2080 0342 6030 4001 0557)
Esta achega será compatible coas doutras entidades públicas ou privadas e coas complementarias que o Concello poida establecer, sempre e cando a suma das axudas e dos ingresos atribuíbles a cada actividade non supere os custos.
A achega farase con cargo á aplicación orzamentaria 080 33400 4890016 dos orzamentos municipais aprobados para o ano 2026.
En todo caso, as achegas correspondentes á vixencia deste convenio, quedan supeditadas á existencia de crédito adecuado e suficiente no exercicio económico correspondente, dando cumprimento aos obxectivos de estabilidade orzamentaria e de eficiencia e utilización dos recursos públicos.
TERCEIRA. OBRIGAS DA BENEFICIARIA
Son obrigas da entidade beneficiaria as establecidas con carácter xeral no artigo 14 da Lei 38/2003, do 17 de novembro, xeral de subvencións, e as indicadas no Real decreto 887/2006, do 21 de xullo, polo que se aproba o Regulamento da Lei 38/2003, do 17 de novembro, xeral de subvencións, así como no artigo 11 da Lei 9/2007 do 13 de xuño, de subvencións de Galicia, no Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia, as establecidas no presente convenio, aprobado polo Concello e, en todo caso:
a)	Realizar a actividade que motiva a concesión da subvención.
b)	Dar publicidade do carácter público do financiamento das actividades obxecto da subvención no lugar onde se realicen as actuacións por medio dun cartel coa imaxe corporativa do Concello de Santiago, na internet e na restante documentación física ou electrónica que se puidese xerar, facendo constar en todas as actividades que están subvencionadas polo Concello de Santiago de Compostela.
c)	Xustificar o cumprimento dos requisitos e condicións que determinan a concesión ou desfrute da subvención.
d)	Presentar a xustificación por rexistro ao abeiro do artigo 16.4 da Lei 39/2015, do 1 de outubro, do procedemento administrativo común das administracións públicas e, ademais, enviar o formulario CS023N en formato .pdf e en formato editable (.doc, .docx ou .xlsx) por correo electrónico a teatroprincipal@santiagodecompostela.gal, co detalle da xustificación de gastos realizados e imputados á xustificación da subvención.
e)	Someterse ás actuacións de comprobación do Concello, así como a calquera outra de comprobación e control financeiro dos órganos competentes e achegar a información que lle sexa requirida no exercicio das actuacións anteriores e, en particular:
o	Dispoñer dos libros contables, rexistros dilixenciados e demais documentos debidamente auditados nos termos esixidos pola lexislación mercantil e sectorial aplicable á beneficiaria en cada caso, así de coma cantos estados contables e rexistros específicos sexan esixidos para garantir o axeitado exercicio das facultades de comprobación e control.
o	Conservar os documentos xustificativos da aplicación dos fondos recibidos, en tanto poidan ser obxecto das facultades de comprobación e control.
f)	Comunicarlle ao Concello a solicitude e obtención doutras axudas, ingresos ou recursos que financien as actividades subvencionadas xunto coa xustificación das actividades.
CUARTA. GASTOS ELIXIBLES
1. En xeral, son gastos elixibles e, por tanto, subvencionables, aqueles que de xeito indubidable respondan á natureza da actividade subvencionada e que se realicen no prazo establecido nas bases reguladoras desta subvención, en particular: programación, persoal, produción, medios técnicos, promoción, publicidade e gastos xerais, tendo en conta que:
· En ningún caso o custo de adquisición dos gastos subvencionables poderá ser superior ao valor de mercado.
· Considerarase gasto realizado o que foi efectivamente pagado con anterioridade á finalización do período de xustificación determinado por este convenio.
2. Especificamente:
· En relación cos custos de persoal necesario para a preparación ou execución das actividades: 
· serán subvencionables as retribucións do persoal destinado á execución das actividades ou programas subvencionados, incluíndo as cotizacións á Seguridade Social, e
· non serán subvencionables os custos de persoal que non preste servizos directamente relacionados co desenvolvemento da actividade subvencionada.
· En relación cos custos materiais derivados da preparación ou execución da actividade subvencionada:
· serán subvencionables a elaboración de materiais, os gastos de publicidade específicos do programa ou actividade, material de oficina (papel, impresos e outro material de oficina) e outros gastos correntes que estean debidamente xustificados e se consideren estritamente necesarios para a preparación ou execución da actividade subvencionada, e
· non serán subvencionables os custos materiais que non estean directa e exclusivamente relacionados coa preparación ou execución da actividade subvencionada.
3. Non se consideraran gastos subvencionables para os efectos desta subvención:
· os de adquisición de equipamento e material inventariable, tales como inmobles, vehículos, equipos informáticos, de telefonía ou maquinaria, sendo esta relación meramente ilustrativa e non limitativa
· os gastos financeiros, os gastos de asesoría xurídica ou financeira, os gastos notariais, rexistrais, periciais e os de administración, a non ser que sexan gastos específicos directamente relacionados coa actividade subvencionada exclusivamente e indispensables para a súa adecuada preparación ou execución,
· os xuros debedores das contas bancarias, os xuros, recargas e sancións administrativas e penais, e os gastos de procedementos xudiciais.
4.	Especificamente, os gastos de aloxamento, desprazamento e manutención terán en todo caso os seguintes límites máximos:
4.1. Cuantitativos:
a) Por aloxamento, 100,00 €, IVE incluído, por persoa e día.
b) Por manutención, 30,00 €, IVE incluído, para cada xantar ou cea, e 15,00 €, IVE incluído, para cada almorzo, cun máximo dun almorzo, un xantar e unha cea por persoa e día.
c) Cando no aloxamento fose incluída a manutención (noite de pernocta con almorzo, xantar ou cea incluídas) o límite conxunto por aloxamento mais manutención será de 140,00 €, IVE incluído, por persoa e día.
d) Por desprazamento:
i. Ou ben 0,26 € por quilómetro, mínimo exento de tributación para efectos de IRPF
ii. Ou ben custo real do desprazamento en transporte público, IVE incluído
4.2. Cualitativos: correspondentes a gastos ocasionados por:
a) A persoa que executa a actividade (conferenciante, monitor, intérprete ou similar).
b) E un máximo dunha persoa se esta fai as funcións de presentadora ou similar,
c) Exclúense os gastos doutras terceiras persoas que poidan acompañar, sexan ou non persoal remunerado ou non remunerado da entidade beneficiaria da subvención (exclúense en particular gastos de aloxamento, desprazamento ou manutención de traballadoras, voluntarias, persoas en prácticas ou membros do órgano de goberno da entidade, a non ser que executen a actividade.
QUINTA. FORMA DE PAGAMENTO E XUSTIFICACIÓN
Con respecto á forma de pagamento, estarase ao disposto nas Bases de execución do Orzamento xeral do Concello de Santiago vixente e na Lei 38/2003, do 17 de novembro, xeral de subvencións, no Real decreto 887/2006, do 21 de xullo, polo que se aproba o seu regulamento, na Lei 9/2007, do 13 de xuño, de subvencións de Galicia e no Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia.
O pagamento realizarase logo da xustificación dos gastos realizados e do cumprimento da finalidade para a que foi concedida a axuda, así como da aplicación dos fondos destinados para este efecto.
Procederá a minoración do importe da subvención concedida cando o orzamento executado teña un custo inferior ao inicialmente previsto para cada actividade e sempre que esta minoración non supoña unha realización deficiente da actuación subvencionada.
En particular, as cantidades xustificadas con contías inferiores aos gastos orzados, sexa no total ou no parcial dunha ou de varias partidas concretas, serán obxecto da correspondente minoración no importe da subvención cos seguintes límites:
a) A diminución da cantidade xustificada con respecto ao orzamento de gastos totais da actividade (custo total da actividade orzada no anexo 1) poderá ser dun máximo dun 25%, e, ademais, condicionada a:
i. que a suma total de ingresos e subvención non supere o importe dos gastos realizados, e
ii. que esta minoración non supoña unha realización deficiente da actividade subvencionada.
b) Os gastos por partidas orzamentarias que presenten desviacións negativas poderán compensase co aumento de gasto nas restantes partidas até cubrir o importe diminuído, sempre que esta minoración non supoña unha realización deficiente da actividade subvencionada.
5.1. A xustificación do cumprimento das finalidades que motivan a sinatura do convenio farase achegando, por rexistro consonte o artigo 16.4 da Lei 39/2015, do 1 de outubro, do procedemento administrativo común das administracións públicas, a seguinte documentación:
a. Formulario CS023N, que tamén se achegará debidamente cuberto en formato .pdf e en formato editable (.doc, .docx ou .xlsx), por correo electrónico a teatroprincipal@santiagodecompostela.gal, co seguinte contido:
i. detalle da xustificación de gastos realizados e imputados á xustificación da subvención
ii. relación detallada do conxunto de todas as subvencións ou axudas solicitadas, concedidas ou percibidas doutros axentes para mesma finalidade, e dos fondos propios achegados
iii. declaración responsable de que a entidade non incorre en ningún dos supostos de prohibición para obter a condición de beneficiaria de subvencións establecida nos apartados 2 e 3 do artigo 13 da Lei 38/2003, xeral de subvencións
b. Memoria de actividade.
c. Relación completa de todos os gastos imputados á actividade obxecto da subvención, agrupados por apartados orzamentarios.
d. Relación de subvencións, achegas ou outros recursos concedidos para o mesmo obxecto por outras entidades públicas ou privadas e ingresos xerados pola actividade.
e. Xustificantes orixinais dos gastos imputados á actividade obxecto da subvención, por un importe igual ou superior ao orzamento presentado pola beneficiaria na solicitude. Non se aceptarán as facturas en cuxo concepto non se estableza de maneira clara e discriminada o obxecto do ben, obra ou servizo facturado.
f. Certificación bancaria acreditativa da realización dos pagamentos correspondentes a todos os gastos imputados á subvención concedida.
g. Catálogos, programas, carteis, folletos, blogs e webs empregados para a difusión e promoción da actividade e copia en formato CD, DVD ou arquivo dixital, dos soportes visuais, gráficos ou sonoros empregados. A documentación dixital poderase achegar por vía electrónica ou telemática e para os únicos efectos de comprobar a realización da actividade.
h. Certificados de ausencia de débedas coa Axencia Española de Administración Tributaria, coa Tesourería Xeral da Seguridade Social coa Xunta de Galicia.
i. Certificados de ausencia de débedas co Concello de Santiago de Compostela, única e exclusivamente para o caso de non autorizar a consulta directa.
j. Tarxeta de identificación fiscal.
k. Certificado de titularidade da conta bancaria na que debe realizarse o ingreso.
5.2. A xustificación documental do gasto efectuado con cargo á actividade obxecto de subvención a que se refire o punto anterior satisfarase coa presentación de:
1. Facturas:
a)	Facturas orixinais de gasto (correspondentes ao período subvencionable) da totalidade da actividade subvencionada, ou outros documentos de valor probatorio equivalente no trafico xurídico mercantil ou con eficacia administrativa, incorporados na relación a que se fai referencia no parágrafo anterior e, se é o caso, a documentación acreditativa do pagamento, xunto cos xustificantes bancarios que o acrediten. As facturas deberán reunir, en todo caso, os requisitos previstos no Real decreto 1619/2012, do 30 de novembro, polo que se aproba o Regulamento polo que se regulan as obrigas de facturación, se é o caso coas particularidades previstas no artigo 20 da Lei 37/1992, do 28 de decembro, do imposto sobre o valor engadido, a respecto das exencións en operacións interiores.
b)	As facturas, ou documentos equivalentes ou substitutivos, presentaranse en orixinal, a través da sede electrónica.
c)	A xustificación do pagamento das facturas, ou documentos equivalentes, farase mediante xustificantes bancarios (xustificante de transferencia bancaria, xustificante bancario de ingreso de efectivo por portelo, certificación bancaria ou outro) en que consten os requisitos especificados polo artigo 6 do Real decreto 1619/2012, do 30 de novembro, polo que se aproba o Regulamento polo que se regulan as obrigas de facturación. En concreto, deberá conter o número de factura, a data de expedición, o obxecto de pagamento, a identificación da persoa pagadora e da destinataria do pagamento, que deberá coincidir coa persoa, empresa ou entidade que emite a factura, número de identificación fiscal de quen expide a factura e domicilio de ambas. Se un xustificante de pagamento inclúe varias facturas, deberán identificarse no documento do pagamento aquelas das que é obxecto. 
d)	Cando o pagamento se realice de forma anticipada, deberá figurar na factura a expresión “pagamento anticipado” ou outra análoga e deberá expresarse a data na que se recibiu o pagamento anticipado por parte do provedor.
e)	Nas facturas pagadas en efectivo deberá constar o selo da empresa, con indicación da expresión “recibín” ou análoga e a sinatura e a data do pagamento. En todo caso, o importe máximo como xustificante de gasto admitido mediante esta modalidade de pagamento para os efectos de xustificación desta subvención establécese en 600 € (seiscentos euros) por factura (Lei 7/2012, de 29 de outubro, de modificación da normativa tributaria e orzamentaria e de adecuación da normativa financeira para a intensificación das actuacións na prevención e loita contra a fraude). Non se admitirá en ningún caso o fraccionamento de determinados gastos para os efectos de respectar o límite establecido neste parágrafo.
2. Gastos de persoal. Para o caso de imputar gastos de persoal deberán achegarse:
a)	Copias dos contratos dos/as traballadores/as destinados especificamente á actividade ou programa obxecto de subvención e, de non cadrar a categoría especificada no contrato de traballo cos labores asignados ao proxecto ou actividade subvencionada este extremo deberá acreditarase ademais co currículo da persoa empregada e coa documentación acreditativa da formación que a habilite para desempeñar a dita función.
b)	Nóminas do persoal e xustificantes do seu pagamento mediante transferencia bancaria, que deberá indicar: data de pagamento, nome da persoa que recibiu o pagamento, mes ao que corresponde e concepto (data da nómina a que se refire) e ordenante.
c)	Seguros sociais e xustificante do seu pagamento por parte da entidade beneficiaria:
· Relación nominal de traballadores/as (RNT), antigamente denominado TC2.
· Relación de liquidación de cotizacións (RLC), antigamente denominado TC1.
d)	Retención á conta do imposto do IRPF e xustificante do seu pagamento por parte da entidade beneficiaria.
e)	Os gastos de persoal deberan acreditarse mediante certificado de empresa no que se acrediten os custos de seguridade social e de empresa, asinado polo titular ou representante legal da entidade. E, en todo caso, deberá acreditarse mediante declaración responsable da persoa que represente legalmente a entidade beneficiaria que o persoal está destinado a desenvolver o programa ou actividade subvencionada.
5.3. A xustificación documental do pagamento dos gastos realizarase por algunha das seguintes formas:
a)	Preferentemente mediante transferencia bancaria: xustificarase mediante copia do resgardo do cargo e conterá, en todo o caso, a data da transferencia, o importe, o concepto, o número de factura, a persoa ordenante e a provedora.
b)	Cheque. Ademais da copia do cheque asinado, xustificarase mediante copia do certificado Bancario que deberá indicar a data do cargo en conta, o número, a persoa destinataria e a entidade emisora.
c)	Efectivo. Só se admitirá o pagamento en metálico para aqueles gastos que pola súa natureza non poidan ser pagados baixo outra modalidade (por exemplo, subministracións adquiridas en establecementos públicos como correos, supermercados etc.). Non poderá superar en ningún caso a contía de 600 € (seiscentos euros) por factura. Acreditarase a xustificación do pagamento mediante un recibo da persoa provedora, ben a través dun documento separado ou mediante dilixencia no xustificante de gasto, en ambos os dous casos coa sinatura e NIF da provedora, a identificación do cliente e a data de pagamento.
d)	Para os pagamentos realizados mediante tarxeta de crédito ou de débito, deberá achegarse, ademais, a acreditación da súa titularidade e deberá estar asociada á conta da entidade.
e)	De achegar xustificantes de pagamento bancarios nos que conste a transferencia feita a cargo dun número de conta onde non se poida verificar a titularidade a cargo da entidade beneficiaria, entenderase por non xustificado, agás que a entidade beneficiaria achegue xunto coa transferencia un certificado bancario da titularidade da referida conta.
A presentación da xustificación realizarase seguindo o modelo do CS023N.
Cando a xustificación sexa incorrecta ou incompleta, requiriráselle á entidade que corrixa os erros ou defectos observados ou achegue os documentos solicitados no prazo de dez días, advertíndolle de que, de non facelo, se procederá, logo de adoptada a resolución, a revogar a subvención ou a minorala no que corresponda.
SEXTA. NATUREZA ADMINISTRATIVA, INTERPRETACIÓN E AVALIACIÓN
Este convenio ten natureza administrativa e compételle ao Concello de Santiago o control da súa execución e a vixilancia do cumprimento do seu contido.
O Concello de Santiago poderá, cando o considere oportuno, comprobar o estado de execución das actividades obxecto do convenio. Crearase unha comisión mixta de seguimento da súa execución e para resolver e interpretar controversias, formada pola persoa titular da Concellaría de Capital Cultural e pola representante da beneficiaria da subvención.
Malia o anterior, as cuestións litixiosas que poidan xurdir sobre este convenio, respecto á súa interpretación, resolución e efectos, serán resoltas en última instancia administrativa pola Xunta de Goberno Local. Os seus acordos poñerán fin á vía administrativa e contra eles poderá interpoñerse recurso contencioso-administrativo no prazo de dous meses desde que se notifique a resolución e nos termos previstos na Lei 29/1998, do 13 de xullo, reguladora da xurisdición contencioso-administrativa. Para este efecto, será competente o Xulgado do Contencioso Administrativo de Santiago de Compostela.
SÉTIMA. MODIFICACIÓN, REVOGACIÓN E REINTEGRO
A alteración das condicións que se teñan en conta para conceder as subvencións e a obtención concorrente doutras subvencións, axudas ou recursos (ou doutras achegas fóra dos casos permitidos nas normas reguladoras) poden dar lugar a que se modifiquen a resolución inicial de concesión e, eventualmente, á súa revogación nos termos establecidos na súa normativa reguladora. Nese caso, o Concello de Santiago de Compostela pode reclamar o reintegro total ou parcial da suma concedida á entidade beneficiaria nos termos anteriormente estipulados.
Procederá a nulidade e resolución do convenio, así como o reintegro total ou parcial das contías percibidas e a esixencia dos xuros de mora correspondentes desde o momento do pagamento da subvención até a data en que se acorde a procedencia do reintegro, nos supostos de incumprimento das obrigas contidas neste convenio e tamén nos casos e termos establecidos no título II da Lei 9/2007, do 13 de xuño, de subvencións de Galicia, así como polo título V do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia.
O reintegro do importe percibido, cando proceda, rexerase polo procedemento establecido no artigo 38 e no título VI da Lei 9/2007, do 13 de xuño, así como polo título V do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia.
Tamén se extinguirá e resolverá ao abeiro do previsto no artigo 51 da Lei 40/2015, do 1 de outubro, do réxime xurídico do sector público.
OITAVA. COMUNICACIÓNS
Toda a comunicación, oral ou escrita, que se derive deste convenio, dirixida a esta administración ou a calquera outra entidade ou persoa, incluíndo a presenza pública mediante rótulos, avisos, sinais informativos, publicidade, atención directa etc., así como o obxecto mesmo do convenio, realizaranse en lingua galega de acordo co previsto no Regulamento de uso do galego na administración municipal de Santiago de Compostela aprobado polo Pleno do Concello o 29 de decembro de 1988, publicado no BOP o 15 de abril de 1989, especialmente no seu artigo 8.
NOVENA. DURACIÓN
A vixencia deste convenio é de 1 de xaneiro até o 31 de decembro de 2026. Este convenio rexerá durante o ano que andamos e poderá ser prorrogado para o seguinte por acordo expreso das partes cos mesmos obxectivos e por unha contía económica non inferior, supeditado á existencia de consignación orzamentaria.
DÉCIMA. DATA DE XUSTIFICACIÓN
A xustificación deste convenio terá como data límite o 31 de outubro de 2026.
UNDÉCIMA. RESPONSABILIDADE
Será responsabilidade da entidade beneficiaria a organización, xestión, publicidade e asistencia técnica requiridas polas actividades incluídas no convenio, dos traballos que desenvolva e das prestacións e servizos realizados, así como das consecuencias que se deduzan para a Administración ou para terceiras persoas por omisións, erros, métodos inadecuados ou conclusións incorrectas na execución do convenio.
DÉCIMO SEGUNDA. DATOS DE CARÁCTER PERSOAL E TRANSPARENCIA
1. En relación coa protección de datos persoais e privacidade, os datos persoais facilitados serán tratados única e exclusivamente para a xestión de subvencións, nos termos detallados no rexistro de actividades de tratamento ao que se pode acceder publicamente en:
http://santiagodecompostela.gal/e_santiago/interior.php?txt=cc_protecciondedatos&lg=gal.
2. Sen prexuízo do anterior, aplicaranse as disposicións do Real decreto 130/2019, do 8 de marzo, polo que se regula a Base de datos nacional de subvencións (BDNS) e a publicidade das subvencións e demais axudas públicas (artigo 7.5), así como a Lei 38/2003, do 17 de novembro, xeral de subvencións (artigos 18 e 20), a Lei 19/2013, do 9 de decembro, de transparencia, acceso á información pública e bo goberno (artigo 15) e, se é o caso, a lexislación correspondente na Comunidade Autónoma de Galicia.
3. O responsable do tratamento é o Concello de Santiago de Compostela, NIF: P1507900G, con enderezo na Praza do Obradoiro 1, 15705 Santiago de Compostela (A Coruña).
4. As persoas interesadas cuxos datos estean a ser tratados polo Concello poden exercitar os dereitos de acceso, rectificación, supresión, oposición, limitación do tratamento e portabilidade, así como opoñerse á toma de decisións individuais automatizadas, incluída a elaboración de perfís, na forma prevista na lexislación vixente sobre a materia.
5. Para o exercicio destes dereitos, a persoa interesada poderá presentar unha solicitude dirixida á alcaldesa por rexistro, segundo o previsto na Lei 39/2015, do 1 de outubro, de procedemento administrativo común das administracións públicas (a oficina principal do Rexistro Xeral atópase na rúa do Presidente Salvador Allende 4 baixo, 15705, Santiago de Compostela).
6. As persoas usuarias poden poñerse en contacto co delegado de protección de datos pola mesma canle ou a través do enderezo de correo electrónico dpd@santiagodecompostela.gal se consideran que algún dos seus dereitos non se ten atendido correctamente.
7. Así mesmo, tamén teñen dereito a presentar unha reclamación ante a Axencia Española de Protección de Datos, mediante escrito dirixido a: Axencia Española de Protección de Datos, C/Jorge Juan núm. 6, 28001 Madrid, ou accedendo á sede electrónica a través da seguinte ligazón:
https://sedeagpd.gob.es/sede-electronica-web/
En proba de conformidade cos termos deste convenio asínase, por duplicado, no lugar e data do encabezamento.
	Polo Concello de Santiago

ANEXO 1. ACTIVIDADES CULTURAIS DE NOENTE PARADISE S L PARA O ANO 2026
O Fechiño. V Festival Rupestre e de Proximidade
A parroquia de San Xoán de Fecha, no rural do Concello de Santiago de Compostela, atesoura unha singular estación rupestre coñecida como A Pedra que Fala, un espazo arqueolóxico excepcional que posúe ademais unha sorprendente particularidade acústica: reproduce os sons emitidos na súa contorna ao reflectiren as ondas sonoras sobre a pedra.
Co obxectivo de interactuar artisticamente con este espazo único naceu en 2021 O Fechiño, unha produción de aCentral Folque (Noente Paradise S.L.) desenvolvida en colaboración co tecido veciñal, cultural e ambiental das parroquias de San Xoán e Santa Cristina de Fecha. Desde a primeira edición o proxecto ampliou progresivamente os seus espazos de intervención e incorporou o concepto de Festival de Proximidade, consolidándose como unha proposta cultural singular no panorama galego.
Na súa quinta edición, que se desenvolverá os días 2, 4 e 11 de xullo de 2026, o festival volverá activar distintos espazos patrimoniais e naturais de Compostela, San Xoán de Fecha e Santa Cristina de Fecha a través dunha programación que combina roteiros patrimoniais, creación sonora, música, oralidade, baile, memoria audiovisual e participación comunitaria.
O Fechiño caracterízase polo seu compromiso cun modelo cultural sustentable, inclusivo e de escala humana, que promove a conexión entre patrimonio, creación contemporánea e comunidade local. Para favorecer a mobilidade compartida e reducir a pegada ambiental, o festival contará novamente con servizo gratuíto de transporte colectivo entre Compostela e os distintos espazos de celebración.
2 de xullo de 2026
18:00 h | Roteiro Poético Aural
Xoán Xil López e Alba Cid | Compostela
A poeta Alba Cid e o artista sonoro Xoán Xil López abrirán esta edición do Fechiño cunha proposta creada expresamente para o festival.
O roteiro partirá ás 18:00 h desde o Xardín das Pedras que Falan e desenvolverase a través de distintas localizacións da zona histórica e da contorna do río Sarela. A palabra poética dialogará cos espazos de singularidade acústica, propondo unha experiencia sensorial que permitirá redescubrir Compostela desde unha dimensión sonora e emocional pouco habitual.

4 de xullo de 2026
10:30 h – 14:00 h | Roteiro da Pedra que Fala á Pedra Faladora
Clube Espeleolóxico Maúxo e Xosé Miguélez, | San Xoán de Fecha – Monzo 
O río Tambre une Compostela e Trazo. Nunha das súas beiras sitúase San Xoán de Fecha, coas súas extraordinarias estacións rupestres, entre as que destaca a coñecida Pedra que Fala. Na outra atópase o espazo rupestre do Pedregal, en Monzo (Trazo), onde se localiza a singular Pedra Faladora.
Guiado por membros do Clube Espeleolóxico Maúxo, en colaboración coas asociacións culturais locais, este roteiro conectará por primeira vez dous espazos emblemáticos do patrimonio rupestre sonoro galego.
Durante o percorrido abordaranse cuestións xeolóxicas, antropolóxicas e lendarias, e contará con intervencións musicais creadas especificamente para estes espazos polo músico Xosé Miguélez, referente do jazz galego contemporáneo. A actividade contará con servizo gratuíto de autobús e rematará cun xantar comunitario organizado polas asociacións veciñais das dúas beiras do Tambre.

20:00 h | Roteiro nocturno de arte rupestre
Colectivo A Rula | San Xoán de Fecha
O Colectivo A Rula, referente na investigación e divulgación dos petróglifos da comarca compostelá, regresa ao Fechiño cun roteiro nocturno polos principais conxuntos rupestres de Fecha.
O percorrido partirá da aldea de San Xoán de Fecha e atravesará o Alto do Candado ata rematar en Vilar do Rei. Durante o traxecto visitaranse petróglifos e gravuras como as da Pedra Longa, Vilar do Rei, Pedra Miralles e os distintos paneis da Pedra que Fala. A actividade permitirá descubrir o patrimonio arqueolóxico de Fecha nun contexto nocturno especialmente evocador.

11 de xullo de 2026
10:30 h – 14:00 h | Roteiro polos santuarios de Sta Cristina de Fecha
Manuel Gago e Mano Panforreteiro | Santa Cristina de Fecha
O divulgador cultural e investigador Manuel Gago regresa ao Fechiño cun roteiro deseñado en exclusiva para esta edición.
A proposta percorrerá diferentes espazos patrimoniais de Santa Cristina de Fecha, desde enclaves prehistóricos pouco coñecidos como o círculo lítico de Pedra Castro, pasando polos vestixios da cristianización altomedieval do Grixario, ata rematar cunha visita aos tesouros artísticos do Santuario barroco de Belén.
O músico Mano Panforreteiro acompañará o percorrido con intervencións sonoras adaptadas a cada espazo.
A actividade contará con servizo gratuíto de transporte desde Compostela e diferentes puntos das parroquias de Fecha.

16:00 h– 17:00 h | Contos e cancións de tradición oral
María da Pontragha | Campo da festa do Santuario de Belén
A narradora oral María da Pontragha abrirá a programación da tarde cunha sesión de narración e música baseada na tradición oral galega.
Ao remate terá lugar o acto de entrega do Fechiño de Honra, que nesta edición recoñecerá ás mulleres da familia “Os de Díaz de Belén”, pola súa contribución á memoria e á cultura local.

17:00 h – 19:00 h | Serán Diverso
VV.AA  | Campo da festa do Santuario de Belén
Os investigadores, músicos e bailadores Miguel Lesta e Álex Míguez coordinarán unha nova edición do Serán Diverso, iniciativa pioneira en Galicia que visibiliza a diversidade sexual, afectiva e de xénero no medio rural desde a música e o baile tradicional.
Participarán artistas locais e convidados doutras comarcas nun espazo festivo, inclusivo e interxeracional.
A actividade contará tamén cun servizo gratuíto de transporte para facilitar a asistencia da veciñanza de maior idade.

19:00 h | Traede Ferrallada
Xisco Feijóo | Campo da festa do Santuario de Belén
Un dos nomes máis recoñecidos da música tradicional galega, Xisco Feijóo, presentará o seu espectáculo participativo Traede Ferrallada,  dando continuidade ao serán diverso.
A proposta recupera repertorios festivos e prácticas musicais tradicionais de distintas zonas de Galicia, convidando ao público a participar activamente co canto e coa percusión.

Concertos da noite
21:00 h | Bouba – Termando dos Marcos
Campo da festa do Santuario de Belén
Bouba presentará o seu novo traballo discográfico, Termando dos Marcos, unha proposta musical profundamente vinculada ao rural, á memoria e á resistencia cultural desde unha mirada contemporánea.
22:00 h | Branca Villares & Patricia Castro ft. Mano Panforreteiro
Campo da festa do Santuario de Belén
A cantante e investigadora Branca Villares presentará unha creación exclusiva para o Fechiño xunto á fagotista Patricia Castro e ao multiinstrumentista Mano Panforreteiro.
O concerto pechará o día grande do festival cunha proposta singular que conecta tradición oral, experimentación sonora e creación contemporánea.

OUTRAS ACTIVIDADES
Videocreación 1 | Por terras de Fecha
A realizadora Irene Pin desenvolverá unha peza audiovisual que combinará creación contemporánea e memoria oral da contorna de Belén.
O proxecto partirá de entrevistas á veciñanza e, especialmente, ás mulleres da familia “Os de Díaz de Belén”, homenaxeadas nesta edición.
A banda sonora incluirá unha gravación inédita de Abraham Cupeiro, quen interpretará un toque de corna de Fecha recuperado do arquivo musical de Casto Sampedro conservado no Museo de Pontevedra.
Videocreación 2 | O Fechiño Analóxico
Irene Pin dará continuidade tamén ao proxecto O Fechiño Analóxico, construído a partir das fotografías tomadas pola veciñanza e polas persoas participantes nos roteiros e concertos.
A peza funcionará como memoria visual colectiva do festival e contará cunha banda sonora orixinal composta polo músico compostelán Pablo Sanmamed.
Ambas creacións audiovisuais publicaranse posteriormente en aberto nas redes sociais e na canle de YouTube de aCentral Folque.




ORZAMENTO DESAGREGADO DE GASTOS
(Detallar o orzamento por partidas/actividades)


	Actividade
	O FECHIÑO. V FESTIVAL RUPESTRE E DE PROXIMIDADE

	Exercicio
	2026

	Datas de realización
	2, 4 e 11 de Xullo de 2026 

	Importe previsto da actividade
	21.617€+IVA

	Importe da subvención solicitada
	20.000€




	CONCEPTO
	IMPORTE SEN IVA

	Deseño, coordenación
	1.600€

	Produción
	5.328€

	Actividades (artistas, videorealizadora, guías dos roteiros, etc)
	8.250€

	Comunicación
	6.439€

	TOTAL
	21.617€




ORZAMENTO DESAGREGADO DE INGRESOS
(Detallar o orzamento por entidades financiadoras)
	ENTIDADE FINANCIADORA
	IMPORTE PREVISTO
	% SOBRE O TOTAL DE INGRESOS PREVISTOS

	· Concello de Santiago de Compostela
	20.000€
	92,51%

	· Fondos propios da entidade
	1.617€
	7,49%

	· TOTAL INGRESOS
	21.617€
	100%

